Sausā spēle

Sausā spēle ir komandu sporta veida spēle, kurā zaudējusī komanda negūst nevienu punktu. Lai gan tas ir iespējams lielākajā daļā sporta veidu, dažos sporta veidos, piemēram, basketbolā, šāda iespējamība ir ļoti maza.

"Sausās spēles" parasti tiek uzskatītas par sekmīgas aizsardzības spēles rezultātu, lai gan pie vainas var būt arī vājš pretinieka komandas uzbrukums.

 Amerikāņu futbols 
"Sausās spēles" amerikāņu futbolā nav biežas, bet nav arī īpaši retas. Lai amerikāņu futbolā pretinieks negūtu punktus, komandas aizsardzībai ir jāspēj konsekventi apturēt gan piespēles, gan uzbrukumus spēles gaitā. Grūtības, kas saistītas ar spēles beigšanu "sausā" saistītas ar daudzajiem veidiem, kā komanda var gūt vārtus spēlē. Piemēram, komandas var mēģināt gūt vārtus, kam ir augsta varbūtība.

Amerikāņu futbolā ir vismaz pieci gadījumi, kad komanda ir palikusi "sausā" visas sezonas garumā, un četri gadījumi, kad komanda sezonā ir atstājusi visus savus pretiniekus "sausā" (garākā ir desmit spēļu "perfektā sezona" 1933. gadā, kad Providence Huskies neielaida nevienu punktu).

Daudz grūtāk nospēlēt spēli "sausā" ir Kanādas futbolā, kur vārtu gūšana un uzbrukuma kustība parasti ir biežāka un iegūt vienu punktu ir ļoti vienkārši, iesitot bumbu no jebkura laukuma punkta beigu zonā.

 Futbols 
Futbolā un citos sporta veidos ar vārtsargu var teikt, ka vārtsargs aizvada "sauso spēli", ja viņš neļauj pretiniekiem gūt vārtus visas spēles laikā. Tā kā futbols ir salīdzinoši mazrezultatīva spēle, ir ierasts, ka viena komanda vai pat abas komandas negūst vārtus. Teorija par šī termina izcelsmi ir tāda, ka sporta reportieri izmantoja atsevišķas papīra lapas, lai reģistrētu dažādas spēles statistikas detaļas. Ja viena komanda neļāva gūt vārtus, tad šīs komandas lapa "informācija par ielaistajiem vārtiem" būtu tukša, atstājot tīru lapu (clean sheet). Ja spēle beidzas ar rezultātu 0:0, tiek uzskatīts, ka abas puses ir nospēlējušas spēli "sausā".

 Beisbols 
Augstākajā beisbola līgā "sausā spēle" (statistiski apzīmēta kā ShO vai SHO no vārda shutout) attiecas uz darbību, kur viens bumbiņas metējs met bumbiņu pilnu spēli un neļauj pretinieku komandai gūt punktus. Ja divi vai vairāki bumbiņas metēji apvienojas, lai pabeigtu šo darbību, nevienam bumbiņas metējam netiks piešķirta "sausā spēle", lai gan var teikt, ka pati komanda ir atstājusi pretinieku komandu "sausā".

Visu laiku līderis "sausajās spēlēs" ir Volters Džonsons, kurš Washington Senators spēlēja no 1907. līdz 1927. gadam. Viņš sakrāja 110 "sausās spēles", kas ir par 20 vairāk nekā otrajā vietā esošajam Groveram Klīvlendam Aleksandram. Visvairāk vienā sezonā reģistrēto "sauso spēļu" gadījumi bija 16, ko paveica gan Grovers Aleksandrs (1916. gadā), gan Džordžs Bredlijs (1876. gadā). Šie rekordi tiek ierindoti pie visdrošākajiem beisbola rekordiem, jo bumbiņas metēji mūsdienās reti aizvada vairāk par vienu vai divām "sausajām spēlēm" sezonā. No 2021. gada pašreizējais aktīvais "sauso spēļu" līderis ir Kleitons Keršovs no Losandželosas Dodgers ar 15 "sausajām spēlēm".

 Hokejs 
Hokejā "sausā spēle" (SO no vārda shutout) tiek ieskaitīta vārtsargam, kurš visas spēles laikā veiksmīgi apturējis otru komandu no vārtu gūšanas. Regulārās sezonas spēlēs, ja rezultāts ir 0:0, spēlei nonākot līdz soda metienu sērijai, abiem vārtsargiem tiek ieskaitīta "sausā spēle". "Sausā spēle" var tikt dalīta starp diviem vārtsargiem, taču tas netiks norādīts nevienā no viņu individuālajiem statistikas datiem. Nacionālās hokeja līgas (NHL) regulārās sezonas karjeras "sauso spēļu" rekordists ir Martins Brodērs ar 125. Mūsdienu rekords, kad komanda sezonas laikā visvairāk reižu tikusi atstāta "sausā", pieder Kolumbusas "Blue Jackets" (16) 2006.—2007. gada sezonā. Ja spēle beidzas "sausā", izmantojot vairākus vārtsargus, tā tiks ieskaitīta komandai, kura atstāja pretinieku "sausā". Nevienam no vārtsargiem netiks ieskaitīta "sausā spēle". NHL vēsturē tas ir noticis vairākas reizes:

 1983. gada 3. aprīlī Vašingtonas "Capitals" ar 3:0 uzvarēja Ņujorkas "Rangers" ar Alu Džensenu, kurš stāvēja vārtos pirmajos divos periodos un Pets Ridžins pēdējā periodā.
 2006. gada 23. novembrī Našvilas "Predators" uzvarēja Vankūveras "Canucks" ar 6:0, vārtsargu Tomāšu Vokounu trešā perioda sākumā savainojuma dēļ nomainot Krisam Meisonam.
 2009. gada 1. decembrī Toronto "Maple Leafs" uzvarēja Monreālas Canadiens ar 3:0. Spēli iesāka Jonass Gustavsons, taču pēc pirmā perioda viņu sirds problēmu dēļ nomainīja Džoijs Makdonalds.
 2013. gada 26. martā Pitsburgas "Penguins" uzvarēja Monreālas "Canadiens" ar 1:0, spēli sāka Marks Andrē Flerī, bet trešajā periodā viņu savainojuma dēļ nomainīja Tomāšs Vokouns.
 2021. gada 3. decembrī Ņujorkas "Rangers" ar 1:0 uzvarēja Sanhosē "Sharks", kad savainojumu guva Igors Šestjorkins, kuru trešajā periodā nomainīja Aleksandrs Georgijevs.

 Regbijs 
Regbijā "sausās spēles" nav bieži, jo ir salīdzinoši vienkārši gūt punktus ar soda sitienu. 2005. gada Gillette Rugby League Tri-Nations fināls bija pirmā reize, kad Austrālija tika "atstāta uz nulles" kopš 1981. gada. Nav alternatīva termina gadījumiem, kad komanda nespēj gūt vārtus, izņemot to, ka komanda palika "uz nulles" ("nulle" vai "nekas" Ziemeļamerikā).

Jaunākie "sauso spēļu" piemēri starptautiskajā regbijā ir Anglija pret Skotiju 2014. gadā, Francija pret Itāliju 2015. gadā, Francija pret Argentīnu 2016. gadā, Skotija pret Itāliju 2017. gadā, Jaunzēlande pret Dienvidāfriku 2017. gadā, Jaunzēlande pret Austrāliju 2019. gadā un Velsa pret Itāliju 2020. gadā.

Parasti komanda, kas ir labi disciplinēta aizsardzībā, kā arī uzvedības ziņā, visticamāk, neielaiž vārtus. Tas var notikt arī tad, ja starp abām komandām ir būtiskas atšķirības meistarībā, piemēram, kad Skotija 1999. gada Pasaules kausā regbijā ar 48:0 uzvarēja Spāniju (kura spēlēja savā vienīgajā pasaules kausā regbijā) vai, kad Austrālija 2003. gada pasaules kausā regbijā ar 142:0 pārspēja Namībiju.

 Atsauces 

 Ārējās saites 

 Futbola "sauso spēļu" statistika 

Kategorija:Sporta terminoloģija
Kategorija:Futbola terminoloģija